2001/116/EY: Komission päätös, tehty 25 päivänä tammikuuta 2001, Itävallan sallimisesta jatkaa uusia viininvalmistusmenetelmiä koskevia kokeita (tiedoksiannettu numerolla K(2001) 150)



Virallinen lehti nro L 043 , 14/02/2001 s. 0037 - 0037



Komission päätös, tehty 25 päivänä tammikuuta 2001, Itävallan sallimisesta jatkaa uusia viininvalmistusmenetelmiä koskevia kokeita (tiedoksiannettu numerolla K(2001) 150) (Ainoastaan saksankielinen teksti on todistusvoimainen) (2001/116/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1), ottaa huomioon viinin yhteisestä markkinajärjestelystä annetun asetuksen (EY) N:o 1493/1999 soveltamista koskevista yksityiskohtaisista säännöistä sekä viininvalmistusmenetelmiä ja -käsittelyjä koskevista yhteisön säännöistä 24 päivänä heinäkuuta 2000 annetun komission asetuksen (EY) N:o 1622/2000(2) ja erityisesti sen 41 artiklan 3 kohdan, sekä katsoo seuraavaa: (1) Itävalta on sallinut kokeet, joissa kalsiumpitoisuuden vähentämiseksi viinissä käytetään oksaalihappoa, lisätään mesoviinihappoa 200 mg/l:n konsentraationa tartraatin stabiloitumisen edistämiseksi ja käytetään hopeakloridia viinin maku- tai hajuvirheen poistamiseksi. (2) Itävalta on toimittanut komissiolle tiedonannon näistä kokeista. Komissio on ilmoittanut jäsenvaltioille niiden tuloksista. (3) Itävalta on toimittanut komissiolle pyynnön näiden kokeiden jatkamiseksi vielä kolmen vuoden ajan, koska saadut tulokset ovat kiintoisia. Pyyntöönsä Itävalta on liittänyt asianmukaisen asiakirja-aineiston. (4) Hopeakloridin käyttö viinissä poistettiin yhteisössä sallittujen viininvalmistusmenetelmien luettelosta 31 päivänä elokuuta 1979, eikä se täytä asetuksen (EY) N:o 1493/1999 42 artiklan 2 kohdassa vahvistettuja yleisiä edellytyksiä. Kyseistä koekäyttöä ei ole aiheellista jatkaa, sillä se saattaa aiheuttaa riskejä ihmisten terveydelle ja ympäristölle. (5) Kyseisiä kokeita on tehtävä jo satovuoden 2000 sadon viiniyttämisen yhteydessä. (6) Markkinoille saatetut näin käsitellyt viinit eivät saa käytettyinä annoksina vaarantaa kuluttajien terveyttä eikä kuluttajan tämäntyyppiseltä tuotteelta odottama laatu saa huonontua. (7) Viinejä, jotka eivät täytä kokeille vahvistettuja edellytyksiä, ei saa tarjota eikä toimittaa nautittaviksi asetuksen (EY) N:o 1493/1999 45 artiklan säännösten mukaisesti, ja niihin sovelletaan asetuksen (EY) N:o 1622/2000 43 artiklassa säädettyjä edellytyksiä. (8) Tässä päätöksessä säädetyt toimenpiteet ovat viinin hallintokomitean lausunnon mukaiset, ON TEHNYT TÄMÄN PÄÄTÖKSEN: 1 artikla Itävallan sallitaan jatkaa kokeellisessa tarkoituksessa seuraavien viininvalmistuskäytäntöjen käyttöä: - oksaalihapon käyttö kalsiumin saostumisen edistämiseksi, jos kyseinen käsittely ei lisää oksaalihapon alkuperäistä konsentraatiota käsitellyssä viinissä, - mesoviinihapon lisääminen 200 mg/l:n enimmäismäärään asti, jos viinin viinihapon kokonaispitoisuus ei johda 30 mg/kg olevan tartraatin hyväksyttävän päivittäisannoksen ylittymiseen ja jos käsitellyssä viinissä ei muodostu DL-viinihappoa asetuksen (EY) N:o 1622/2000 41 artiklassa säädetyin edellytyksin 31 päivään heinäkuuta 2002. 2 artikla Tämä päätös on osoitettu Itävallan tasavallalle. Tehty Brysselissä 25 päivänä tammikuuta 2001. Komission puolesta Franz Fischler Komission jäsen (1) EYVL L 179, 14.7.1999, s. 1. (2) EYVL L 194, 31.7.2000, s. 1.